Girardus divina miseratione episcopus Eduensis, gerens administrationem archiepiscopatus Lugdunensis, ipsius sede vacante, dilectis sibi in Christo capellanis sive vicariis Sancte Crucis, Sancti Pauli, Sancti Nicetii et de Plateria Lugdunensis, ac omnibus aliis capellanis sive vicariis in civitate ac suburbio Lugdunensi constitutis, ad quos presentes littere pervenerint, salutem in Domino sempiternam. Cum nos sedem archiepiscopalem Lugdunensem, nunc vacantem teneamus et regamus in spiritualibus et temporalibus, nomine ecclesie nostre Eduensis, ut moris est, et cives Lugdunenses teneant claves portarum civitatis predicte Lugdunensis, ad dicte sedis juridictionem pertinentes, et per vicos ipsius civitatis cathenas, pontes et barras posuerint, munitiones novas nichilominus et fossata in locis non consuetis fecerint, per que impeditur iter publicum ad civitatem et per civitatem Lugdunensem, unde in pedagiis nostris et mercatis nostris dampnum non modicum sustinemus, propter que etiam juridictio nostra necnon comitatus Lugdunensis, tam spiritualis quam temporalis diminuitur et quasi adnichilatur, cum venientes ad curiam nostram Lugdunensem liberum non habeant ingressum et egressum, propter quod etiam plures excommunicati beneficium absolutionis obtinere non possunt, quod est non modicum periculum animarum, et ecclesiam de Magdalena Lugdunensi incartellaverint et ad usus seculares redegerint contra Deum et canonicas sanctiones; fecerint etiam juramenta et conjurationes que redundant in prejudicium nostre juridictionis predicte et dominorum comitatus predicte; constituerint etiam duodecim cives, quorum consilio ad instar universitatis, tota civitas predicta regatur; fecerint quoque et faciant conventiones et tractatus ad pulsationes campane, collectas seu levas faciant et fecerint in magna pecunie quantitate, et nolentes solvere ad solutionem compellunt, saisiverint et saisiant ac dissaisiant, et hostia domorum removerint et removeant, et alia pignora ceperint et capiant, et clericos tailliant et compellunt suis conferre collectis, et alia ad nostram juridictionem pertinentia exerceant, que cum sint adeo notoria per ipsius facti evidentiam quod non possunt aliqua tergiversatione celari, nos predicta non possumus nec debemus ulterius sub dissimulatione pertransire. Quare vobis universis et singulis, in virtute obedientie et sub pena suspensionis et excommunicationis quam ex nunc in vos ferimus, si presens mandatum nostrum neglexeritis adimplere, precipiendo mandamus quatinus in ecclesiis vestris hac instanti die dominica ante festum beate Marie Magdalenes, presens mandatum publicetis dictos cives publice et in generali moneatis et efficaciter inducatis ex parte nostra, et specialiter ac nominatim Guillermum de Anziaco, Stephanum Albi, Guillermum Albi, Bernardum et Johannem de Chaponay, Andream et Pontium de Albone, Johannem, Petrum, Bartholomeum et Bernardum de Varey, Stephanum et Humbertum Flament, Peronetum de Chalens, Matheum et G. de Mura, fratres, Garnerium Dorerii, Johannem de Foreis, Johannem Lyethardi, Johannem de Durchia, Michaelem de Chaponay, Bernardum et Johannem Malaint, Petrum de Vienna, Andream Guandillon, Girardum Rigaudi, Guidonem de Meunay, Martinum Charreton, Petrum Do, Bartholomeum de Insula, Petrum Chamossin, Thomam de Varey, Petrum et Guillermum Bonivardi, Guillermum Correarii, et generaliter omnes cives et habitatores Lugdunenses, ut ipsi infra quindecim dies post publicationem presentis mandati, a dicta die dominica computandos, cathenas, pontes, barras, munitiones novas et fossata removeant et ad statum in quo erant tempore domini Philippi, olim electi Lugdunensis, predicta reducant, et claves portarum civitatis Lugdunensis nobis reddant, vel mandato nostro ad hoc a nobis habenti mandatum speciale, juramenta et conjurationes quittent penitus et remittant, et a convocationibus conjurationibus et tractatibus desistant, et a saisinis, pignorationibus et ab aliis juridictionem nostram tangentibus ac etiam juridictionem dominorum comitatus predicti cessent penitus et desistant, collectas non faciant, nec aliquem ad solvendum compellant, nec rectores nec consules habeant, facta quoque contra juridictionem archiepiscopatus et comitatus Lugdunensis nobis emendant. Alioquin nisi monitioni nostre paruerint infra tempus predictum, cives nominatim superius expressos, necnon alios in generali quos nos ex nunc in scriptis propter predicta excommunicamus, excommunicatos auctoritate nostra publice nuntietis et pro excommunicatis habeatis, et civitatem predictam Lugdunensem quam ob hoc ecclesiastico supponimus interdicto, ecclesiastico nuntietis interdicto subjacere. Significetis etiam predictis civibus quod si ipsi nostre monitioni parere voluerint, decanus et alii canonici Lugdunenses, ipsius decani fautores, offerunt se ad arbitrium nostrum sufficientem prestare cautionem, nec quod per ipsos nec per suos fautores, nec de consensu suo cives Lugdunenses in personis, bonis vel rebus, vel civitas Lugdunensis aliquam recipient lesionem. Datum XIII kalendas augusti, anno Domini Mº CCº LXº nono. Reddite litteras sigillatas mandatum nostrum fideliter exequentes, et in executione mandati hujus, alter vestrum alterum non expectet, ac in signum mandati nostri executi sigilla vestra presentibus apponatis.